Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2021/C 231/07)

Šiuo paskelbimu suteikiama teisė pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo dienos.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„Aceto Balsamico di Modena“

ES Nr. PGI-IT-0430-AM01 – 2018 m. lapkričio 23 d.

SKVN ( ) SGN (X)

1. Pareiškėjų grupė ir teisėtas interesas

Consorzio Tutela Aceto Balsamico di Modena Via Ganaceto 134, 41121 Modena, Italija Tel. +39 059208621 El. paštas: segreteria@consorziobalsamico.it

Konsorciumas Consorzio Tutela Aceto Balsamico di Modena turi teisę teikti pakeitimo paraišką pagal 2013 m. spalio 14 d. Žemės ūkio, maisto produktų ir miškų ūkio politikos ministerijos sprendimo Nr. 12511 13 straipsnio 1 dalį.

2. Valstybė narė arba trečioji šalis

Italija

3. Keičiama (-os) produkto specifikacijos dalis (-ys)

☐ Produkto pavadinimas

☒ Produkto aprašymas

☐ Geografinė vietovė

☒ Kilmės įrodymas

☒ Gamybos metodas

☐ Ryšys su geografine vietove

☒ Ženklinimas

☒ Kita (pakavimas)

4. Pakeitimo (-ų) rūšis

☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

5. Pakeitimas (-ai)

5.1. Produkto aprašymas

— Santraukos 4.2 punktas ir bendrojo dokumento 3.2 punktas

Įterpiama ši pirma pastraipa:

„Aceto Balsamico di Modena“ yra actas, kuris gaminamas pagal toliau išdėstytas nuostatas ir kuriam būdingos toliau nurodytos savybės.

Šiuo formuluotės pakeitimu siekiama nurodyti produkto, kuriam taikoma nuoroda, tipą.

— Santraukos 4.2 punktas ir bendrojo dokumento 3.2 punktas — kvapas – išliekantis, subtilus ir lengvas acto kvapas, galimi medžio aromatai, — skonis – saldžiarūgštis, harmoningas.

iš dalies keičiamas taip:

— kvapas – išskirtinis, ilgai išliekantis, intensyvus ir subtilus, maloniai rūgštus, galimi medžio aromatai,

— skonis – saldžiarūgštis, harmoningas, malonus ir savitas.

Šis pakeitimas buvo padarytas siekiant suderinti santraukoje pateiktą produkto aprašymą su produkto specifikacijoje pateiktu aprašymu. Taigi tai yra formuluotės pakeitimas, nereiškiantis, kad keičiasi produkto „Aceto Balsamico di Modena“ kvapas ar skonis.

— Produkto specifikacijos 2 straipsnio pirmos pastraipos penkta įtrauka subrandinto produkto tankis 20 °C temperatūroje ne mažesnis kaip 1,06,

papildoma taip:

subrandinto produkto tankis 20 °C temperatūroje ne mažesnis kaip 1,06, sendinto produkto tankis – ne mažesnis kaip 1,15;

Didelis sendinto produkto tankis – vartotojams labai svarbus kokybės veiksnys. Šio pakeitimo tikslas – skatinti gaminti tokios vartotojų pageidaujamos kokybės tos kategorijos produktus, kokią jie suvokia kaip aukštą; šių mažiausiai trejus metus sendintų produktų kaina aiškiai skiriasi nuo produktų, kurie žymimi terminu „affinato“ (brandintas) ir kurie medinėse talpyklose brandinami trumpiau nei trejus metus, kainos.

Šis pakeitimas taip pat susijęs su santraukos 4.2 punktu ir taikomas bendrojo dokumento 3.2 punktui.

— Produkto specifikacijos 2 straipsnio pirmos pastraipos aštunta įtrauka: mažiausias bendrasis rūgštingumas – 6 %;

papildoma taip:

mažiausias bendrasis brandinto produkto rūgštingumas – 6 %, sendinto produkto – 5,5 %;

Atsižvelgiant į dabartinę ribą, šiuo pakeitimu siekiama gamybos sistemoje numatyti, kad per trejus metus trunkantį sendinimo laikotarpį galimas fiziologinis rūgštingumo sumažėjimas.

Dabar, įtraukus šį pakeitimą, susijusį su mažiausia rūgštingumo procentine dalimi ir tankio verte, produktas „Aceto Balsamico di Modena“ bus skirstomas į dvi kategorijas:

— „Aceto Balsamico di Modena“ – brandintą medinėse talpyklose nuo 60 dienų iki trejų metų, kurio bendrasis rūgštingumas ne mažesnis kaip 6 %, o tankis 20 °C temperatūroje ne mažesnis kaip 1,06;

— „Aceto Balsamico di Modena“„invecchiato“ (sendintas) – sendintą medinėse talpyklose ilgiau nei trejus metus, kurio bendrasis rūgštingumas ne mažesnis kaip 5,5 %, o tankis 20 °C temperatūroje ne mažesnis kaip 1,15.

Šis pakeitimas taip pat susijęs su santraukos 4.2 punktu ir taikomas bendrojo dokumento 3.2 punktui.

— Produkto specifikacijos 2 straipsnis papildytas šia trečiąja pastraipa: Jei pastebima nukrypimų nuo šiame straipsnyje nurodytų parametrų, leidžiama taikyti procedūrą, pagal kurią atitinkamo produkto savybes galima koreguoti pridedant tam tikrą kiekį (ne daugiau kaip 3 proc. masės) žaliavų (vyno acto ir virtos arba koncentruotos vynuogių misos). Ši koregavimo procedūra (jei reikalinga) atliekama brandinimo ar sendinimo laikotarpio pabaigoje ir bet kuriuo atveju prieš patvirtinant produktą.

Šio pakeitimo tikslas – reglamentuoti produkto koregavimo procedūrą, kai nukrypstama nuo produkto specifikacijoje nustatytų analitinių ribų, nustatant didžiausią ribą, kurios atliekant koregavimo veiksmus viršyti negalima.

Šis pakeitimas taip pat susijęs su santraukos 4.2 punktu ir taikomas bendrojo dokumento 3.2 punktui.

5.2. Kilmės įrodymas

— Produkto specifikacijos 4 straipsnio pirma pastraipa

Sakinys:

Šiuo procesu – kai kontrolės institucijos tvarko kadastrinių sklypų, kuriuose auginamos vynuogės, vynuogių augintojų, misos gamintojų, perdirbėjų ir pilstytojų sąrašus – bei kartu laiku pranešant kontrolės institucijai apie pagamintų produktų kiekį ir supakuotų bei paženklintų etiketėmis produktų kiekį yra užtikrinamas produkto atsekamumas.

keičiamas taip:

Šiuo procesu – kai kontrolės institucijos tvarko kadastrinių sklypų, kuriuose auginamos septynių 5 straipsnyje išvardytų veislių vynuogės, vynuogių augintojų, misos ir vyno acto gamintojų, perdirbėjų ir išpilstytojų sąrašus – ir kontrolės institucijai laiku teikiamais pranešimais apie pagamintų produktų kiekį ir supakuotų bei paženklintų etiketėmis produktų kiekį yra užtikrinamas produkto atsekamumas.

Įterpiant nuorodą į septynias 5 straipsnyje išvardytas veisles esminių pakeitimų nepadaroma; ji buvo įtraukta tik siekiant užtikrinti, kad tekstas būtų aiškus. Šiuo pakeitimu taip pat siekiama papildyti dabartinį tekstą į tikrinamų subjektų kategorijas įtraukiant vyno acto gamintojus. Norint užtikrinti didžiausią visos gamybos grandinės skaidrumą, būtina į tikrinamų subjektų sąrašą įtraukti vyno acto gamintojus ir taip nurodyti visus žaliavų, naudojamų gaminant produktą „Aceto Balsamico di Modena“, tiekėjus, o šias žaliavas tikrinti atliekant izotopines analizes, siekiant nustatyti, ar laikomasi produkto specifikacijoje nustatytų ribų.

Šis pakeitimas taip pat susijęs su santraukos 4.4 punkto pirmąja pastraipa.

5.3. Gamybos metodas

— Produkto specifikacijos 5 straipsnio pirma pastraipa: Produktas „Aceto Balsamico di Modena“ gaminamas naudojant specifinius tradicinius metodus iš vynuogių misos, daromos iš veislių „Lambrusco“, „Sangiovese“, „Trebbiano“, „Albana“, „Ancellotta“, „Fortana“ ir „Montuni“ vynuogių ir būna iš dalies fermentuota ir (arba) virta, ir (arba) koncentruota papildomai pridedant bent 10 metų senumo acto, kad produktas įgytų jam būdingas juslines savybes, ir pridedant bent 10 proc. acto, gauto tik vyno fermentacijos į actą būdu.

papildoma taip:

Produktas „Aceto Balsamico di Modena“ gaminamas naudojant specifinius ir tradicinius metodus iš vynuogių misos, gautos iš veislių „Lambrusco“, „Sangiovese“, „Trebbiano“, „Albana“, „Ancellotta“, „Fortana“ ir „Montuni“ vynuogių ir iš dalies fermentuotos ir (arba) virtos, ir (arba) koncentruotos, į ją papildomai pridedant bent 10 metų senumo acto, kad produktas įgytų jam būdingas juslines savybes, ir bent 10 proc. acto, gauto tik vyno fermentacijos į actą būdu, laikantis šių izotopų santykių: — 13C / 12C santykis (išreikštas δ13C) acto rūgštyje – nuo –29,3 ‰ iki –24,3 ‰; — 18O / 16O santykis (išreikštas δ18O) vandenyje, jei tai vyno actas, kurio rūgštingumas didesnis nei 9 % , – ne mažiau nei –2 ‰; — 18O / 16O santykis (išreikštas δ 18O) vandenyje, jei tai vyno actas, kurio rūgštingumas nuo 9 % iki 6 %, – ne mažiau nei –5 ‰; — deuterio / vandenilio (D / H) santykis metilo vietoje (CH3) acto rūgšties ekstrakte – nuo 98,8 iki 106 ppm.

Pagrindinė produkto „Aceto Balsamico di Modena“ sudedamoji dalis yra vyno actas; kad galėtų būti apibrėžiamas kaip vyno actas ir naudojamas kaip žaliava šiam SGN žymimam produktui gaminti, jis turi būti pagamintas laikantis Reglamente (ES) Nr. 1308/2013 nustatytos ES apibrėžties. Izotopinės analizės yra pagrindinė priemonė produkto teisėtumui patikrinti tiek taikant produkto sertifikavimo sistemą, tiek atliekant įmonių vidaus kokybės patikrinimus ir stebėsenai dėl galimo vyno acto klastojimo vykdyti. Šiuo atžvilgiu ES rinkoje kyla vis didesnė problema dėl vyno acto, pagaminto iš kitų nei vynuogės ir vynas žaliavų, o tai prieštarauja Europos teisės aktams. Atsižvelgiant į šią didėjančią riziką, būtina skubiai diegti veiksmingesnes klastočių aptikimo sistemas, nei buvo naudojamos iki šiol. Izotopinė analizė – metodas, šiuo metu naudojamas bet kokiam galimam vyno acto klastojimui nustatyti, kuris taip pat yra Tarptautinės vynuogių ir vyno organizacijos (it. Organizzazione Internazionale della Vigna e del Vino, OIV) oficialiai pripažintas vyno acto tyrimo metodas. Norint taikyti tokią analizę vyno actams, naudojamiems gaminant produktą „Aceto Balsamico di Modena“, į produkto specifikaciją reikia įtraukti bendruosius izotopų parametrus. Todėl bus pridėtas tinklelis, kuriame aiškiai ir tiksliai nurodomos ribos, kurias viršijus produktas laikomas suklastotu. Šie santykiai ir jų ribos nustatyti atlikus daug mokslinių tyrimų – jie paskelbti oficialiuose moksliniuose leidiniuose (F. Camin et al., „Maisto kontrolė“ (angl. „Food Control“), 29, 2013 m., p. 107–111; N. Dordevic et al., „Australijos vynuogių ir vyno tyrimų leidinys“ (angl. „Australian Journal of Grape and Wine Research“), 19, 2013 m., p. 324–330; M. Perini et al., „Žemės ūkio ir maisto chemijos leidinys“ (angl. „Journal of Agriculture and Food Chemistry“), 62, 2014 m., p. 8197–8203). Taigi šiuo pakeitimu bus sudarytos sąlygos įdiegti patikrinimų ir perspėjimų sistemą, kai įtariama, kad vyno actas, skirtas produktui „Aceto Balsamico di Modena“ gaminti, galėjo būti suklastotas.

Šis pakeitimas taip pat susijęs su santraukos 4.5 punktu ir taikomas bendrojo dokumento 3.3 punktui.

— Produkto specifikacijos 5 straipsnio antra pastraipa: Norint, kad produktas „Aceto Balsamico di Modena“ įgautų 2 straipsnyje nurodytas savybes, virtai ir (arba) koncentruotai vynuogių misai turi būti būdingos tokios savybės: — mažiausias bendrasis rūgštingumas – 8 g/kg, — mažiausia grynoji sausosios medžiagos masė – 55 g/kg,

papildoma taip:

Norint, kad produktas „Aceto Balsamico di Modena“ įgytų 2 straipsnyje nurodytas savybes, virtai ir (arba) koncentruotai vynuogių misai turi būti būdingos tokios savybės: — mažiausias bendrasis rūgštingumas – 8 g/kg, — mažiausias sausojo ekstrakto kiekis – 55 g/kg, — izotopų santykio parametrai: — 13C / 12C santykis (išreikštas δ13C) alkoholyje, gautame fermentuojant cukrus – nuo –29,3 ‰ iki –24,3 ‰; — D / H santykis metilo vietoje (CH3) alkoholyje, gautame fermentuojant cukrus – nuo 98,8 iki 106 ppm.

Virta arba koncentruota vynuogių misa yra kita pagrindinė produkto „Aceto Balsamico di Modena“ sudedamoji dalis; kad ji galėtų būti apibrėžiama kaip tokia misa ir naudojama kaip žaliava šia SGN žymimam produktui gaminti, ji turi būti pagaminta laikantis Reglamente (ES) Nr. 1308/2013 nustatytos ES apibrėžties. Izotopinės analizės yra pagrindinė priemonė, skirta produkto teisėtumui patikrinti tiek produkto sertifikavimo sistemos taikymo tikslais, tiek atliekant įmonių vidaus kokybės patikrinimus ir vykdant stebėseną galimam vynuogių misos klastojimui nustatyti. Pastaraisiais metais auga rizika, kad rinkoje yra klastotos vynuogių misos, pagamintos pažeidžiant ES ir nacionalinės teisės aktus. Atsižvelgiant į šią didėjančią riziką, būtina skubiai diegti veiksmingesnes kovai su klastojimu skirtas klastočių aptikimo sistemas, nei buvo naudojamos iki šiol. Izotopinė analizė yra metodas, naudojamas ir vynuogių misos autentiškumui patikrinti; todėl norint patikrinti misą, naudojamą produktui „Aceto Balsamico di Modena“ gaminti, reikia nustatyti tinklelį, kuriame būtų pateikti bendrieji santykiai ir ribos. Šie santykiai ir jų ribos nustatyti atlikus daug mokslinių tyrimų; jie paskelbti oficialiuose moksliniuose leidiniuose (F. Camin et al., „Maisto kontrolė“ (angl. „Food Control“), 29, 2013 m., p. 107–111; N. Dordevic et al., „Australijos vynuogių ir vyno tyrimų leidinys“ (angl. „Australian Journal of Grape and Wine Research“), 19, 2013 m., p. 324–330; M. Perini et al., „Žemės ūkio ir maisto chemijos leidinys“ (angl. „Journal of Agriculture and Food Chemistry“), 62, 2014 m., p. 8197–8203). Taigi šiuo pakeitimu bus sudarytos sąlygos įdiegti patikrinimų ir perspėjimų sistemą, kai įtariama, kad vynuogių misa, skirta produktui „Aceto Balsamico di Modena“ gaminti, galėjo būti suklastota.

Šis pakeitimas taip pat susijęs su santraukos 4.5 punktu ir taikomas bendrojo dokumento 3.3 punktui.

— Produkto specifikacijos 5 straipsnio trečia pastraipa

Sakinys:

Koncentracija yra didinama tol, kol pradinė misos masė pasiekia ne mažesnį nei 1,240 tankį 20 °C temperatūroje.

papildomas taip:

Koncentracija didinama ir (arba) virimas tęsiamas tol, kol pradinė misos masė pasiekia ne mažesnį nei 1,240 tankį 20 °C temperatūroje.

Šio papildymo tikslas – patikslinti, kad mažiausias misos tankio reikalavimas taikomas ir virtai, ir koncentruotai misai. Taigi juo esminių pakeitimų nedaroma, o tik paaiškinamas tekstas.

Šis pakeitimas taip pat susijęs su santraukos 4.5 punktu.

— Produkto specifikacijos 5 straipsnio septinta pastraipa

Sakinys:

Kiekvienu atveju rauginama ir brandinama induose, pagamintuose iš vertingos medienos, pavyzdžiui, ąžuolo, ypač bekočio ąžuolo, kaštono, šilkmedžio ar kadagio, ne mažiau kaip 60 dienų skaičiuojant nuo dienos, kai buvo baigtas gamybai skirtų žaliavų paruošimas.

ir santraukos 4.5 punktas:

Kiekvienu atveju rauginama ir brandinama induose, pagamintuose iš vertingos medienos, pavyzdžiui, ąžuolo, kaštono, šilkmedžio ir kadagio, mažiausiai 60 dienų pradedant skaičiuoti nuo dienos, kai buvo baigtas gamybai skirtų žaliavų paruošimas.

yra performuluojami taip:

Kiekvienu atveju vyno fermentacija į actą ir brandinimas vyksta statinaitėse, statinėse ar kitose talpyklose, pagamintose iš aukštos kokybės medienos, pavyzdžiui, ąžuolo, visų pirma bekočio ąžuolo, kaštono, šilkmedžio ar kadagio, ne mažiau kaip 60 dienų skaičiuojant nuo dienos, kurią baigtas gamybai skirtų žaliavų paruošimas ir produktas supiltas į pirmiau minėtas medines talpyklas.

Pakeičiant šią formuluotę siekiama ištaisyti produkto specifikacijos ir santraukos tekstinį neatitikimą, susijusį su talpyklomis ir medienos rūšimis, kurios gali būti naudojamos actą brandinant ir sendinant.

Šio papildymo „produktas supilamas į pirmiau minėtas medines talpyklas“ tikslas – aiškiau apibūdinti aptariamą gamybos etapą.

Ta pati visa įtrauka įtraukta į bendrojo dokumento 3.4 punktą, kad jis pagal tą patį principą būtų suderintas su produkto specifikacija ir duomenų lapu.

5.4. Ženklinimas

— Produkto specifikacijos 8 straipsnio trečia, ketvirta ir penkta pastraipos

Šios dvi pastraipos:

Ant pakuočių šalia pavadinimo „Aceto Balsamico di Modena“ turi būti užrašas „Saugoma geografinė nuoroda“ (it. Indicazione Geografica Protetta), parašytas aiškiomis ir įskaitomomis raidėmis, arba jo trumpinys italų kalba ir (arba) tos šalies, kurios rinkai skirta prekė, kalba.

Jei produktas ne trumpiau kaip 3 metus sendinamas statinėse, statinaitėse ar kituose mediniuose induose, vienintelis leistinas papildomas užrašas yra „invecchiato“ (sendintas).

iš dalies keičiamos taip:

Ant pakuočių šalia pavadinimo „Aceto Balsamico di Modena“ turi būti užrašas „Saugoma geografinė nuoroda“ (it. Indicazione Geografica Protetta), parašytas aiškiomis ir įskaitomomis raidėmis, arba jo trumpinys italų kalba ir (arba) tos šalies, kurios rinkai skirta prekė, kalba. Etiketėje turi būti su SGN susijęs ES simbolis.

Jei produktas ne trumpiau kaip 3 metus sendintas statinaitėse, statinėse ar kitose medinėse talpyklose, šalia pavadinimo leistinas terminas „invecchiato“ (sendintas). Prie termino „invecchiato“ gali būti nurodoma mažiausia trejų metų sendinimo trukmė.

Siekiant paaiškinti Reglamento (ES) Nr. 1151/2012 12 straipsnio 3 dalies nuostatas bendrame dokumente, buvo pridėtas sakinys „Etiketėje turi būti su SGN susijęs ES simbolis“.

Kad net ir apie produktą neišmanantis vartotojas galėtų suprasti produkto „Aceto Balsamico di Modena“, žymimo terminu „invecchiato“, ypatybes, etiketėje gali būti nurodoma mažiausia trejų metų sendinimo trukmė, nustatyta produkto specifikacijoje.

Šis pakeitimas taip pat susijęs su santraukos 4.8 punktu ir taikomas bendrojo dokumento 3.6 punktui.

5.5. Kita

Pakavimas

— Produkto specifikacijos 8 straipsnio antra pastraipa

Sakinys:

Tiesiogiai vartoti skirtas produktas „Aceto Balsamico di Modena“ pateikiamas išpilstytas į stiklines, keramines arba degto molio talpyklas, kurių talpa: 0,250 l; 0,500 l; 0,750 l; 1 l; 2 l; 3 l arba 5 l; vienkartinės dozės turi būti pateiktos plastikinėse arba iš sudėtinių medžiagų pagamintose talpyklose, kurių didžiausia talpa – 25 ml, su tokiais pačiais užrašais kaip ir ant butelių etikečių.

ir santraukos 4.5 punktas:

Tiesiogiai vartoti skirtas produktas „Aceto Balsamico di Modena“ pateikiamas išpilstytas į stiklinius, keraminius arba degto molio indus, kurių talpa: 0,250 l; 0,500 l; 0,750 l; 1 l; 2 l; 3 l; 5 l; ir vienkartinės dozės turi būti pateiktos plastikiniuose arba iš sudėtinių medžiagų pagamintuose maišeliuose, kurių didžiausia talpa – 25 ml, su tokiais pačiais užrašais kaip ir ant butelių etikečių.

sujungti ir performuluoti taip:

Tiesiogiai vartoti skirtas produktas „Aceto Balsamico di Modena“ pateikiamas išpilstytas į stiklines, keramines arba degto molio talpyklas, kurių talpa: 0,100 l, 0,150 l, 0,200 l, 0,250 l, 0,500 l, 0,750 l, 1 l, 1,5 l, 2 l, 3 l arba 5 l, arba į vienadozes stiklines, plastikines arba iš sudėtinių medžiagų pagamintas talpyklas, kurių didžiausia talpa – 25 ml, su tokiais pačiais užrašais kaip ir ant butelių etikečių.

Šiuo performulavimu siekiama ištaisyti produkto specifikacijos ir santraukos tekstinį neatitikimą, susijusį su vienadozėmis talpyklomis, kurios santraukoje vadinamos „maišeliais“.

Pastaraisiais metais Italijos rinkoje ir ypač kitose šalyse išaugo įvairesnių produktų paklausa, ypač susijusi su įvairesnės talpos buteliais. Be to, kai kuriose ne Europos šalyse matavimo vienetų įvairovė verčia gamintojus atmesti didmenininkų ir mažmenininkų prašymus būtent dėl to, kad neįmanoma pagaminti kitokios talpos talpyklų, nei šiuo metu leidžiama produkto specifikacijoje. Šiuo pakeitimu dabartinių taisyklių esmė nekeičiama, bet siekiama, kad jos būtų pakankamai lanksčios, jog atitiktų rinkos poreikius.

Šis pakeitimas taikomas bendrojo dokumento 3.5 punktui.

— Produkto specifikacijos 8 straipsnio trečia pastraipa

Įterpiama ši pastraipa:

Talpyklos, kurių talpa ne didesnė kaip 0,100 l, 0,150 l ar 0,200 l, arba jų pagrindinė dalis negali būti sferinės formos, o jų bendro aukščio ir didžiausio šono ilgio santykis arba skersmuo, jei talpykla cilindrinė, turi būti didesnis kaip 1,85.

Laikoma, kad talpykloms, kurių talpa mažesnė kaip 0,250 litro, tikslinga nustatyti tam tikrus bendruosius principus, reglamentuojančius talpyklų formą, taip užtikrinant būtiniausią butelių, kuriuose produktas bus parduodamas, vienodumą.

Šis pakeitimas taikomas bendrojo dokumento 3.5 punktui.

BENDRASIS DOKUMENTAS

„ACETO BALSAMICO DI MODENA“

ES Nr. PGI-IT-0430-AM01 – 2018 m. lapkričio 23 d.

SKVN ( ) SGN (X)

1. [SKVN arba SGN] Pavadinimas (-ai)

„Aceto Balsamico di Modena“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.8 klasė. Kiti Sutarties I priede išvardyti produktai (prieskoniai ir kt.)

3.2. Produkto, kurio pavadinimas nurodytas 1 punkte, aprašymas

„Aceto Balsamico di Modena“ yra actas, kuris gaminamas pagal toliau išdėstytas nuostatas ir kuriam būdingos toliau nurodytos savybės.

Analitinės savybės:

— esant 20°C temperatūrai, subrandinto produkto tankis – ne mažesnis kaip 1,06, sendinto produkto tankis – ne mažesnis kaip 1,15,

— faktinė alkoholio koncentracija tūrio procentais – ne didesnė kaip 1,5 % tūrio,

— mažiausias bendrasis brandinto produkto rūgštingumas – 6 %, sendinto produkto – 5,5 %,

— bendras sieros dioksido kiekis – ne didesnis kaip 100 mg/l,

— pelenų – ne mažiau kaip 2,5 ‰,

— mažiausias sausosios medžiagos kiekis – 30 g/l,

— redukuojančiųjų cukrų – ne mažiau kaip 110 g/l.

Juslinės savybės:

— tyrumas – tyras ir spindintis,

— spalva – tamsiai ruda,

— kvapas – išskirtinis, ilgai išliekantis, intensyvus ir subtilus, maloniai rūgštus, galimi medžio aromatai,

— skonis – saldžiarūgštis, harmoningas, malonus ir savitas.

Jei pastebima nukrypimų nuo šiame straipsnyje nurodytų parametrų, leidžiama taikyti procedūrą, pagal kurią atitinkamo produkto savybes galima koreguoti pridedant tam tikrą kiekį (ne daugiau kaip 3 proc. masės) žaliavų (vyno acto ir virtos arba koncentruotos vynuogių misos). Ši koregavimo procedūra (jei reikalinga) atliekama brandinimo ar sendinimo laikotarpio pabaigoje ir bet kuriuo atveju prieš patvirtinant produktą.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Produktas „Aceto Balsamico di Modena“ gaminamas naudojant specifinius tradicinius metodus iš vynuogių misos, gautos iš veislių „Lambrusco“, „Sangiovese“, „Trebbiano“, „Albana“, „Ancellotta“, „Fortana“ ir „Montuni“ vynuogių ir iš dalies fermentuotos ir (arba) virtos, ir (arba) koncentruotos, į ją papildomai pridedant bent 10 metų senumo acto, kad produktas įgytų jam būdingas juslines savybes, ir bent 10 proc. acto, gauto tik vyno fermentacijos į actą būdu, laikantis šių izotopų santykių:

— 13C / 12C santykis (išreikštas δ13C) acto rūgštyje – nuo –29,3 ‰ iki –24,3 ‰,

— 18O / 16O santykis (išreikštas δ18O) vandenyje, jei tai vyno actas, kurio rūgštingumas didesnis nei 9 %, – ne mažiau nei –2 ‰,

— 18O / 16O santykis (išreikštas δ18O) vandenyje, jei tai vyno actas, kurio rūgštingumas nuo 9 % iki 6 %, – ne mažiau nei –5 ‰,

— deuterio / vandenilio (D / H) santykis metilo vietoje: (CH3) acto rūgšties ekstrakte – nuo 98,8 iki 106 ppm.

Norint, kad produktas „Aceto Balsamico di Modena“ įgytų 3,2 straipsnyje nurodytas savybes, virtai ir (arba) koncentruotai vynuogių misai turi būti būdingos tokios savybės:

— mažiausias bendrasis rūgštingumas – 8 g/kg,

— mažiausias sausojo ekstrakto kiekis – 55 g/kg,

— izotopų santykio parametrai: — 13C / 12C santykis (išreikštas δ13C) alkoholyje, gautame fermentuojant cukrus – nuo –29,3 ‰ iki –24,3 ‰, — D / H santykis metilo vietoje (CH3) alkoholyje, gautame fermentuojant cukrus – nuo 98,8 iki 106 ppm.

3.4. Specialūs gamybos veiksmai, atliktini nustatytoje geografinėje vietovėje

Žaliavų surinkimo, perdirbimo, brandinimo ir, kai taikoma, sendinimo etapai turi būti atliekami 4 punkte apibrėžtoje vietovėje.

Kiekvienu atveju vyno fermentacija į actą ir brandinimas vyksta statinaitėse, statinėse ar kitose talpyklose, pagamintose iš aukštos kokybės medienos, pavyzdžiui, ąžuolo, visų pirma bekočio ąžuolo, kaštono, šilkmedžio ar kadagio, ne mažiau kaip 60 dienų skaičiuojant nuo dienos, kurią baigtas gamybai skirtų žaliavų paruošimas ir produktas supiltas į pirmiau minėtas medines talpyklas.

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

Tiesiogiai vartoti skirtas produktas „Aceto Balsamico di Modena“ pateikiamas išpilstytas į stiklines, keramines arba degto molio talpyklas, kurių talpa: 0,100 l, 0,150 l, 0,200 l, 0,250 l, 0,500 l, 0,750 l, 1 l, 1,5 l, 2 l, 3 l arba 5 l, arba į vienadozes stiklines, plastikines arba iš sudėtinių medžiagų pagamintas talpyklas, kurių didžiausia talpa – 25 ml, su tokiais pačiais užrašais kaip ir ant butelių etikečių.

Talpyklos, kurių talpa ne didesnė kaip 0,100 l, 0,150 l ar 0,200 l, arba jų pagrindinė dalis negali būti sferinės formos, o jų bendro aukščio ir didžiausio šono ilgio santykis arba skersmuo, jei talpykla cilindrinė, turi būti didesnis kaip 1,85.

3.6. Specialios produkto registruotu pavadinimu ženklinimo taisyklės

Ant pakuočių šalia pavadinimo „Aceto Balsamico di Modena“ turi būti užrašas „Saugoma geografinė nuoroda“ (it. Indicazione Geografica Protetta), parašytas aiškiomis ir įskaitomomis raidėmis, arba jo trumpinys italų kalba ir (arba) tos šalies, kurios rinkai skirta prekė, kalba. Etiketėje turi būti su SGN susijęs ES simbolis. Prie pavadinimo „Aceto Balsamico di Modena“ draudžiama pridėti bet kokį apibūdinantį žodį, net jei jis pateikiamas skaitmenine forma, išskyrus aiškiai šioje specifikacijoje nurodytus būdvardžius, įskaitant: „extra“, „fine“, „scelto“, „selezionato“, „riserva“, „superiore“, „classico“ ar panašius.

Jei produktas ne trumpiau kaip 3 metus sendintas statinaitėse, statinėse ar kitose medinėse talpyklose, šalia pavadinimo leistinas terminas „invecchiato“ (sendintas). Prie termino „invecchiato“ gali būti nurodoma mažiausia trejų metų sendinimo trukmė.

4. Glaustas geografinės vietovės apibūdinimas

Produktas „Aceto Balsamico di Modena“ turi būti gaminamas Modenos ir Emilijos Redžo provincijų teritorijoje.

5. Ryšys su geografine vietove

Produkto „Aceto Balsamico di Modena“ ir geografinės vietovės ryšys grindžiamas geru produkto vardu. Produkto „Aceto Balsamico di Modena“ vardas gerai žinomas tiek vidaus, tiek tarptautinėje rinkoje. Tą aiškiai rodo dažnas jo minėjimas įvairiuose receptuose, apie jį daug informacijos pateikiama internete, spaudoje, visuomenės informavimo priemonėse. Nepriekaištingas vardas padeda vartotojui iš karto atpažinti šio produkto unikalumą ir autentiškumą.

Produktas „Aceto Balsamico di Modena“ nuo seno neatsiejamas nuo Modenos kultūros ir istorijos, o jo visame pasaulyje gerai žinomas vardas yra nepaneigiamas. Šis išskirtinis savitas vietos produktas – jį sukūrusių vietos gyventojų žinių, tradicijų ir gebėjimų vaisius. Produktas „Aceto Balsamico di Modena“ tapo neatskiriamu šios vietovės socialinės ir ekonominės struktūros elementu – tai daugelio ūkio subjektų pajamų šaltinis ir neatsiejamas tradicinių vietos patiekalų ingredientas, daugelyje regiono receptų naudojamas kaip pagrindinė sudedamoji dalis. Jau daugybę metų vyksta iš senovės tradicijų kilusios šiam produktui skirtos šventės ir renginiai, kuriuose dalyvauja bei susitinka ir savo produktus lygina vietos gamintojai; taip kartu tęsiami vietos papročiai. Bėgant laikui dėl savitų ir išskirtinių savybių produktas „Aceto Balsamico di Modena“ tapo žinomas ir vertinamas visame pasaulyje, o vartotojai produktą mintyse sieja su dviejų Emilijos Romanijos provincijų gastronomijos kokybės įvaizdžiu.

Nuoroda į paskelbtą specifikaciją

(šio reglamento 6 straipsnio 1 dalies antra pastraipa)

Visą produkto specifikacijos tekstą galima rasti interneto svetainėje:

http://www.politicheagricole.it/flex/cm/pages/ServeBLOB.php/L/IT/IDPagina/3335.

arba

Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Prodotti DOP e IGP“ (liet. SKVN, SGN nuorodomis žymimi gaminiai), po to ekrano kairėje – „Prodotti DOP IGP STG“ (liet. SKVN, SGN, GTG nuorodomis žymimi gaminiai) ir galiausiai – „Disciplinari di Produzione all’esame dell’UE“ (liet. ES nagrinėjamos specifikacijos).

(1) OL L 343, 2012 12 14, p. 1.